《杨十七应之兄学士挽辞》
宋代·赵挺之

廓落襟怀德艺优，身名曾不问沈浮。
当年册府曾同命，早岁文场每并游。
寂寂旧庐东观晓，翩翩归旐北邙秋。
都城犹记樽前别，精爽今随逝水流。

作者简介：（1040—1107）密州诸城人，字正夫。神宗熙宁间进士。为登、棣二州教授。通判德州，力行市易法。哲宗元祐中，召试馆职，为秘阁校理，迁监察御史。以苏轼尝谓其“聚敛小人”，乃劾轼诽谤神宗，反为谏官所劾，谪徐州通判。后累迁中书舍人、给事中。徽宗朝为礼部侍郎，拜御史中丞，排击元祐党人不遗余力。崇宁四年，以蔡京荐，为尚书右仆射。因与京争权，相位罢复不定，未几卒。谥清宪。